Fra på mandag vil der være ekstra fokus på sikkerheden omkring skolerne i hele landet. Hele ugen vil der være politikontrol på skolevejene, og fokus vil særligt være rettet mod bilister, der kører for stærkt. - Da politiet i samme periode i januar 2018 kontrollerede trafikanterne på skolevejene, blev knap 4700 bilister sigtet for at køre for stærkt. Det er et problem, at så mange kører for hurtigt, da det kan være svært for børn at vurdere, om de kan nå over vejen, hvis de ikke ved, hvor hurtigt bilerne kører, siger Christian Bertelsen, politiassistent i Rigspolitiets Nationale Færdselscenter, i en pressemeddelelse. Udover fartsyndere vil politiet også holde et vågent øje med cyklister, der har glemt cykellygterne i vintermørket. - For mange bilister kan det være svært at se cyklisterne i mørket, hvis de kører uden lys. Derfor opfordrer vi alle forældre til at tjekke, om der er cykellygter på børnenes cykler, og om lyset virker på både deres egne og børnenes cykler, siger Rosa Nissen, projektleder i Rådet for Sikker Trafik. Det er landets landets politikredse, Rådet for Sikker Trafik og TrygFonden, der står bag kampagnen.
I en landsdækkende kampagne vil politiet sætte ind med kontrol på skolevejene i hele landet.